
על המחבר: 
פרופסור יהודה לפידות נולד ב13- באוגוסט 1928 בארץ-ישראל. בגיל צעיר (בשנת 1943) הצטרף לאצ"ל ועד מהרה מצא עצמו פעיל בח"ק (חיל הקרב) ברמת-גן.  בין תפקידיו: אחראי על מחסני הנשק בפרדסי רמת-גן ובני-ברק.
השתתף בפעולות נגד השלטון הבריטי, ובאחת מהן, בהתקפה על מסילת הברזל בדרום הארץ (2 באפריל 1946), נפצע קשה בזרוע ידו.
ב1947- הועבר לירושלים והשתתף בקרבות מלחמת העצמאות כמפקד פלוגה. בין היתר, פיקד על כוחות האצ"ל בקרב על רמת-רחל וכן על הפריצה לעיר העתיקה במסגרת מבצע "קדם". זכה פעמיים לציון לשבח.
לאחר המלחמה למד ביוכימיה באוניברסיטה העברית בירושלים, ובשנת 1960 קיבל תואר דוקטור בביוכימיה. ב1973- מונה לדרגת "פרופסור מן המניין" באוניברסיטה העברית בירושלים.
בשנת 1980 נקרא על-ידי מנחם בגין, ראש הממשלה, לשמש יועצו, ומונה לראש  "נתיב" ("לשכת הקשר"), תפקיד אותו מילא עד 1985.
מאז 1985 עוסק פרופ' לפידות בחקר המחתרות של תקופת המנדט הבריטי. במסגרת מחקריו פירסם את הספרים הבאים:

על חומותייך (בהוצאת משרד הביטחון, 1992);
ה"סזון", צייד-אחים (בהוצאת מכון ז'בוטינסקי, 1994);
בלהב המרד, מערכות האצ"ל בירושלים (בהוצאת משרד הביטחון, 1996).

הפרקים בספר זה מסודרים בצורה כרונולוגית, כך שאפשר לקבל תמונה שלמה מתולדות האצ"ל, מיום היווסדו בשנת 1931 ועד פירוקו עם הקמתה של מדינת ישראל. 

בתקופה הראשונה לקיומו, עסק האצ"ל בעיקר בחזית הערבית. היה זה בשנות השלושים, שנים בהן פרעו הערבים ביהודים. האצ"ל לא הסתפק בהגנה פסיבית וטבע את סיסמת "שבירת ההבלגה". לאחר פרסום "הספר הלבן" במאי 1939 (שעיקרו הגבלת עליית יהודים ארצה), החל האצ"ל בפעולות גם נגד השלטון הבריטי בארץ, אולם פעילות זו נמשכה מספר חודשים בלבד ונפסקה עם פרוץ מלחמת-העולם השנייה. 

הידיעות על השואה ודבקותה של הממשלה הבריטית במדיניות ה"ספר הלבן", הביאו לידי הכרה שאין מנוס מחידוש המאבק המזוין נגד שלטון המנדט הבריטי.

ב1- בפברואר 1944 הכריז האצ"ל על מרד בשלטון הבריטי בארץ-ישראל ודרש את סילוקו מן הארץ והקמתה של מדינה יהודית. הפעולות הצבאיות נגד ממשלת המנדט שהלכו וגברו, אכן ערערו את יסודות השלטון הבריטי בארץ. 

פעולות אלו, בהן לקחו חלק גם ארגון לח"י, ובשלב מסוים אף ארגון ה"הגנה", הגבירו את הלחץ על ממשלת בריטניה, ואילצוה, בסופו של דבר, להעביר את שאלת עתיד הארץ לידי ארגון האומות המאוחדות. ב29- בנובמבר 1947 החליטה, כידוע, עצרת האו"ם לחלק את ארץ-ישראל לשתי מדינות: מדינה יהודית, היא מדינת ישראל, לצידה של מדינה ערבית-פלסטינית. 

מעיון במסמכים בריטיים מאותה תקופה נראה בבירור כי המאבק המזוין בשלטון המנדט, בו היה לאצ"ל חלק מרכזי, הוא שהביא לסילוקם של הבריטים מן הארץ.




















